दक्षिणी भारत के राज्य में काली मिर्च ज्यादा पैदा होला एकर मतलब इ नइखे कि हमनी के भोजपुरिया बेल्ट में काली मिर्च नइखे हो सकत । बिलकुल हो सकत बा, लेकिन ओकरा खातिर कुछ बेसिक बात के ध्यान रखे के पड़ी ।
रऊंवा सब अगर काली मिर्च के खेती कइल चाहत बानी त सबसे पहिले आपन इलाका के क्लाइमेट पर गौर करीं । काली मिर्च के खेती खातिर टेंपरेचर 10 से 40 डिग्री सेल्सियम के बीच रहे के चाहीं । इ कौनो लक्ष्मण रेखा नइखे लेकिन एकरा से ज्यादा चाहें कम होइला पर गांछ के दिक्कत होखेला । दोसर बात मिट्टी आ नमी । काली मिर्च के गांछ नमी वाला मौसम खोजे ला । बहुत गर्मी इ बरदाश्त ना कइ सकेला । इ खेती के खातिर मिट्टी तनि मजबूत चाहीं । बलुआ चाहें रेह मिट्टी में ऐकर फसल ना होई । माटी के पीएच मान 6 से 7 के बीच होखे के चाहीं । बरसाती इलाके में ऐकर फसल ज्यादा अच्छा होई ।
काली मिर्च के पौधा रऊंवा नर्सरी से ले सकेलीं । सपरे त रऊंवा खुदे ओकर लत्तर से कलम काट सकेनी । लेकिन इ काम कौनो जानकर से राय विचार कइले के बाद करे के चाहीं । कुछ लोग सीधे दाना से बिया बना लेनी लेकिन ओकर उपज कम होला । कलम से पैदावार ज्यादा होला ।
काली मिर्च के रोपे से पहिले ओकर सपोर्टिंग गांछ के हिसाब किताब देख लीं । काली मिर्च लत्तर होला आ इ कौनो गांछें पर होला । एकर लत्तर ऊ गांछ के सहारे सहारे ऊपर चढ़त जाला । अच्छा बात बा कि काली मिर्च के लत्तर एगो यूकिलिप्टस के छोड़ के बाकी सब गांछ पर चढ़ जाला । नारियल, सुपारी, सेमर, शीशम, सखुआ, महोगनी, आम, महुआ जौन मन उ गांछ पर रऊंवा एकरा के चढ़ा सकेलीं ।
गांछ जमीन में लगावे से पहिले क्यारी में गोबर या वर्मी कम्पोस्ट जरूर डाल दीं । मिट्टी में कीड़ा मकौड़ा ना रहे के चाहीं । मौसम आ मिट्टी के हिसाब से पौधा में पानी देत रहीं । लेकिन इ बात के ध्यान रखीं कि जड़ में पानी जमा ना होखे । ना ता गांछ गल जाइ ।
गांछ लगावे के सबसे सही समय फरवरी- मार्च और सितंबर-अक्टूबर ह । बाकियो समय रऊंवा लगा सकत बानी लेकिन तब ओकरा बचावे में रऊंवा ज्यादा मेहनत करे के पड़ी । जहां तक काली मिर्च के बीमारी के बात बा, दू चीज पर नजर गड़ाई के रखीं । पत्तई पर आ जड़-तना पर । पत्तई पर चित्ती पड़े, पत्तई फाटे लगे चाहें पत्तई पीइर होइके मुरझाए लागे त तुरंत ओकरा पर कीटनाशक के छिड़काव करीं । आ तबो ना सुधाइए, त ओकरा के तुरंत तुड़ के जला दिंही चाहें माटी में गाड़ दिहीं । ऐही तरी जड़ आ तना फाट के सूखे लागे त ओकरा के तुरंत उखाड़ के फेंक दिहीं । ना त बीमारी दूसरो गांछ तक फैल जाइ । प्योर नीम के खली मिल जाए त इ सब बीमारी से काफी हदतक बचाव हो जाइ।
काली मिर्च के पौधा के ठीक से सेवा करीं त इ 4-5 साल में फल देबे लागे ला आ 30-35 साल तक देला । कहीं कहीं त काली मिर्च के गांछ 60-70 साल तक फरेला । शुरू में गांछ से आधा किलो-एक किलो के पैदावार होइ लेकिन जब गांछ बड़ हो जाइ त एगो गांछ से साल में आराम से 12-15 किलो ले काली मिर्च मिले लागी । चूंकि काली मिर्च के लत्तर 30-40 फीट ऊंचाई तक चल जाला, ऐसे ऐकरा तुड़े खातिर ऊंच सीढ़ी के भी इंतजाम चाहीं ।
शुरू में काली मिर्च के दाना हरियर होला । पाके से पहिले रंग ललछोंह हो जाला आ आखिर में करिया कचनार । दाना के ऊपर पतला लेयर टाइप के परत होला जेकरा के रऊंवा रगड़ के अलग कइ सकत बानी । बहुत बड़ स्केल पर खेती करब त ओकर प्रोसेसिंग मशीन भी आवेला । दाना के तुड़ला के बाद बढ़िया से धूप में सुखा लेबे के चाहीं आ पैकिंग ऐ तरी करे के चाहीं कि ओकरा में कौनो तरह से नमी ना जावे पाए ।
आ एकर कीमत के त रऊंवा अंदाजे बटले बा । खुला मार्केट में काली मिर्च 600-700 रुपया प्रति किलो के बीच रहेला । इ हिसाब से होलसेल में रऊंवा के 400 रुपया प्रति किलो जरूर मिलल जाइ । एकरा आगे रऊंवा खुदे हिसाब लगा लीं । एको गांछ से 10 किलो काली मिर्च, एक किलो के कम से कम 400 रूपया, मने 10 किलो के 4000 रुपया ! इ हिसाब से एगो गांछ से 4000 रुपया, दस गो गांछ से 40000 रुपया ! ऐकरा आगे जेतना राऊर गांछ, ओतना ज्यादा राऊर कमाई !
आ सबसे खास बात बा कि इ एक्सट्रा कमाई बा ! काली मिर्च अपना खातिर रऊंवा से कौनो अलग से जगह जमीन नइखे मांगत ! ओकरा बस चढ़े के खातिर एगो अलंग चाहीं । जौन गांछ प रऊंवा काली मिर्च चढ़ाइब, ओकरा कमाई त अपना जगह बटले बा ! माने आम के आम आ काली मिर्च के अलग से दाम ! जय हो ।
(शशि कांत मिश्र वरिष्ठ पत्रकार हैं. लेख में लिखे विचार उनके निजी हैं. इस लेख के जरिए उन्होंने अपना अनुभव साक्षा किया है.)
पढ़ें Hindi News ऑनलाइन और देखें Live TV News18 हिंदी की वेबसाइट पर. जानिए देश-विदेश और अपने प्रदेश, बॉलीवुड, खेल जगत, बिज़नेस से जुड़ी News in Hindi.
हमें Facebook, Twitter, Instagram और Telegram पर फॉलो करें.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva awa_Deva hin_Deva